《游王司言国宾郊园》
明代·程敏政

风逗黄云涨麦川，井分新绿绕瓜田。
童穿墙缺携壶到，客趁堂虚借榻眠。
乐憩午阴怜困马，预传秋律爱鸣蝉。
城楼咫尺忘归晚，多少诗情落照边。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。